Ridley Scott rendezte a "Hazugságok hálója" című, David Ignatius könyve nyomán készült filmet, melynek forgatókönyvét az Oscar-díjas William Monahan írta. DiCaprio partnere Russell Crowe, aki a "Gladiátor" óta állandó színésze Scottnak. A produkció 2008 őszén érkezett az amerikai és magyar mozikba is. 2007. március 22-én DiCaprio leszerződött "Titanic"beli szereplőtársával, Kate Winslettel együtt a Richard Yates 1961-es művéből készült "A szabadság útjai"hoz. A rendező Winslet férje, Sam Mendes, a bemutató 2008 karácsonyára esett, s a 66. Golden Globe-gálán mindkét főszereplőt jelölték a filmben nyújtott alakításáért. 2010-ben került a mozikba a Viharsziget címet viselő film, melyben DiCaprio újfent Scorsesével dolgozott együtt. Az azonos című könyvből készült, az 1950-es években játszódó bűnügyi filmben a színész egy U. S. Marshallt játszik. A későbbiekben kerül sor a Robert Ludlum-regényből vászonra kerülő "The Chancellor Manuscript"re és a megint csak Martin Scorsese rendezésében készülő "The Rise of Theodore Roosevelt"re, amely film az USA 26. elnökének életébe és karrierjébe nyújt bepillantást.